ওই বৈঠক শেষে স্থায়ী কমিটির সদস্য ও জোটের সমন্বয়ক নজরুল ইসলাম খান বলেন, ২০ দল সব রাজনৈতিক দলের সঙ্গে আলাপ-আলোচনা করে বৃহত্তর জাতীয় ঐক্য গঠনে সম্মত হয়েছে। এ বিষয়ে খালেদা জিয়া কারাগারে যাওয়ার আগে জাতীয় ঐক্যের যে কথা বলেছেন, তাতেও সমর্থন জানিয়েছে জোট। বৈঠক শেষে শরিক দলের এক নেতা জানান, ‘বৈঠকের মূল আলোচনা ছিল চলমান রাজনৈতিক সংকট সমাধান, খালেদা জিয়ার মুক্তি ও তার সুচিকিৎসা এবং আগামী সংসদ নির্বাচন নিরপেক্ষ সরকারের অধীনে করার দাবি আদায়ে যেকোন মূল্যে বৃহত্তর জাতীয় ঐক্য গঠন।’ জোটের শরিক আরেকটি দলের নেতারা বলেন, ‘জোটের আলোচনার মূল বিষয় ছিল বৃহত্তর ঐক্য। যেকোন মূল্যে জাতীয় ঐক্য গঠনে ২০-দলীয় জোট সম্মত হয়েছে। এছাড়া জোটের ঐক্য ধরে রাখার বিষয়েও গুরুত্ব দেয়া হয়েছে।’